**Opis predmetu zákazky**

**Názov predmetu zákazky:** „Prenosný ochranný box pre manipuláciu s nebezpečnými látkami alebo nádobami s obsahom nebezpečných látok“

**Charakteristika predmetu zákazky:**

Cieľom obstarávania je zakúpenie prenosného pracovného príslušenstva pre manipuláciu s predmetmi (fľaša, poštová zásielka, obálka, balík a pod.), u ktorých je podozrenie na prítomnosť nebezpečných látok v pevnom alebo kvapalnom skupenstve. Účelom použitia pracovného príslušenstva je ochrana prostredia a pracovníka pred rizikom kontaminácie pri otváraní obalu na vykonanie odberu vzorky v kontrolovaných podmienkach uzatvoreného pracovného priestoru pri výjazde k nálezu takéhoto predmetu.

Tovar sa obstaráva v celkovom počte 3 ks, čo zahŕňa 1 ks pre každé jedno pracovisko kontrolného chemického laboratória civilnej ochrany sekcie krízového riadenia Ministerstva vnútra Slovenskej republiky.

**Hlavný kód CPV:**

35113200-1 Ochranné vybavenie proti nukleárnym, biologickým, chemickým a radiačným prostriedkom

30194900-4 Ochranné kryty pracovnej plochy

35000000-4 Bezpečnostné, hasičské, policajné a ochranné vybavenie

**Typ zmluvy a jej platnosť:** Kúpna zmluva a jej platnosť je stanovená do termínu splnenia predmetu zákazky.

**Lehota plnenia:** do 60 dní odo dňa nadobudnutia účinnosti kúpnej zmluvy.

**Miesto plnenia:**

* Kontrolné chemické laboratórium civilnej ochrany v Nitre,
Plynárenská 25, 949 01 Nitra;
* Kontrolné chemické laboratórium civilnej ochrany v Slovenskej Ľupči,
Príboj 559, 976 13 Slovenská Ľupča;
* Kontrolné chemické laboratórium civilnej ochrany v Jasove,
Ku kachličkárni 653/9, 044 23 Jasov.

**Požiadavky na technickú špecifikáciu predmetu zákazky:**

* požaduje sa prenosný ochranný box pre manipuláciu s nebezpečnými látkami alebo nádobami s obsahom nebezpečných látok v pevnom alebo kvapalnom skupenstve s rizikom uvoľňovania prachových častíc alebo tvorby aerosólu;
* ochranný box musí byť skladacie a jednoducho zostaviteľné pracovné príslušenstvo;
* materiál zhotovenia rámu musí byť z pevného a ľahkého kovu alebo kovovej zliatiny;
* materiál zhotovenia stien ochranného boxu musí byť dostatočne flexibilný aj pri nízkych teplotách – menej ako nula stupňov Celzia;
* materiál zhotovenia stien ochranného boxu musí spĺňať podmienky technických noriem ochranných prostriedkov pre ochranu proti rádioaktívnej kontaminácii a infekčným biologickým látkam;
* vnútorný pracovný priestor ochranného boxu musí byť možné hermeticky uzatvoriť tak, aby bolo zabránené úniku látky z vnútorného priestoru do okolitého prostredia;
* ochranný box musí byť vybavený vymeniteľným protichemickým filtrom, cez ktorý je možné vytlačiť ovzdušie vnútorného priestoru po použití boxu a jeho uvedení do poskladaného stavu;
* požaduje sa zhotovenie výrobku so zabudovanými rukávmi pre prácu jednou osobou (tzv. „*glove box system*“) a s možnosťou výmeny poškodených rukavíc;
* najmenej vrchná strana ochranného boxu musí byť vyrobená z priehľadného materiálu, umožňujúceho dostatočnú viditeľnosť do vnútra pracovného priestoru;
* v rozloženom stave musí poskytnúť dostatočne priestranný pracovný priestor s rozmermi najmenej 40x50x60 cm;
* v poskladanom stave musí byť dodávané príslušenstvo kompaktné a s hmotnosťou najviac 10 kg;
* požaduje sa príslušenstvo na prepravu v prevedení kufra alebo tašky.

**Ďalšie všeobecné požiadavky:**

* požaduje sa predložiť potvrdenie dodávateľa predmetu zákazky o poskytovaní autorizovaného servisu pre prípad servisnej opravy a servisné stredisko musí byť v SR alebo inej členskej krajine EÚ;
* cena musí zahŕňať všetky náklady na balné, dopravu na miesto dodania a záruku po dobu 2 roky od dodania predmetu zákazky;
* dopravu predmetu zákazky na miesto dodania zabezpečuje dodávateľ;
* návod na používanie bude poskytnutý v slovenskom alebo v českom jazyku;
* dodávaný predmet zákazky nemôže byť repasovaný, recyklovaný alebo opravovaný, požaduje sa dodanie nového nepoužívaného ochranného boxu s plnou funkčnosťou a v kompletnom stave.

V celkovej cene za celý predmet zákazky musia byť započítané všetky náklady a cena musí byť konečná a nie je možné ju navyšovať o dodatočné náklady spojené s dodaním tovaru.